
Imidazopiridin-vázas arilészterek előállítása homogénkatalitikus ariloxikarbonilezési reakcióban

Kulcsszavak: ariloxikarbonilezés; homogén katalízis; imidazopiridin; palládium katalizált kapcsolás; szén-monoxid
Az imidazo[1,2-a]piridin számos biológiailag aktív vegyületben szerepel szerkezeti egységként, jelentős biológiai aktivitásának köszönhetően korábban is sokat kutatott nitrogéntartalmú heterociklus. Munkám során gyűrűzárási reakciókban nyolc különféleképpen szubsztituált, 2-es és 3-as helyzetben jódozott imidazo[1,2-a]piridin alapvázat állítottam elő, melyeket a későbbiekben palládium-katalizált homogénkatalitikus alkoxi- és ariloxikarbonilezési reakciókban tovább reagáltattam. A 2-es helyzetben jódot tartalmazó alapvázak karbonilatív reakciói O-nukleofilekkel sikeresnek bizonyultak, több mint 30-féle vegyületet állítottam így elő. A sztérikusan gátolt O-nukleofilek esetében a hasonló konverziók eléréséhez hosszabb reakcióidőkre volt szükség. Az elektronszívó szubsztituenseket tartalmazó O-nukleofilek esetében a szubsztrátum átalakulása (jódvesztés mellett) nőtt, ily módon az észter céltermék izolált hozama csökkent.



